**További jogalanyok**

Az alábbiakban további jogalanyokat tekintünk át, amelyek bár nem gazdasági társaságok, de a gazdasági életben részt vesznek. Ezek egy része cégnek minősül, ami a gazdasági társaságnál egy általánosabb kategória. Ez azt jelenti, hogy minden gazdasági társaság cég, de nem minden cég gazdasági társaság.

**Az egyesülés**

Az egyesülés a tagok által gazdálkodásuk eredményességének előmozdítására és gazdasági tevékenységük összehangolására, valamint szakmai érdekeik képviseletére alapított, **jogi személyiséggel rendelkező** kooperációs társaság. Az egyesülés **saját nyereségre nem törekszik**; vagyonát meghaladó tartozásaiért a tagok egyetemlegesen kötelesek helytállni.

Az egyesülés társasági szerződésében - a létesítő okirat általánosan kötelező tartalmi elemein kívül - meg kell határozni

*a)* a tagok gazdálkodásának előmozdítására, illetve összehangolására irányuló, valamint az ezzel kapcsolatos szakmai érdekképviseleti feladatokat;

*b)* a működési költség viselésének tagok közötti megoszlását, az egyes tagokra eső befizetések összegét és az elszámolás módját;

*c)* a tag kilépése esetén az őt megillető vagyoni hányad kiadásának feltételeit;

*d)* az egyesülés megszűnését követően fennmaradó vagyon felosztásának rendjét.

A tagok ellenszolgáltatás nélkül jogosultak az egyesülés által nyújtott szolgáltatások igénybevételére;

Az egyesülés tagjainak döntéshozó szerve a taggyűlés.

A taggyűlés évente legalább egyszer tart ülést.

A taggyűlés akkor határozatképes, ha a szavazatok legalább háromnegyed részét képviselő tagok jelen vannak.

Az összehangoló és az érdekképviseleti tevékenység körében minden tagnak egy szavazata van. A társasági szerződésben ettől el lehet térni, azzal a korlátozással, hogy egyetlen tag sem juthat egyedül ötven százalékot meghaladó szótöbbséghez.

Az egyesülés ügyvezetését és képviseletét az igazgató látja el.

**A szövetkezet**

A szövetkezetek az ipari forradalom idején jöttek létre Nagy-Britanniában. Ez a társulati forma nélkülözte a korabeli gazdasági társaságok profitérdekeltségű elemeit, fő elve a szolidaritás, demokratikus igazgatás megteremtése volt. Az első angliai, a Rochdale-i szövetkezet, angolul co-operative, fogyasztási típusú szervezet volt, segített a tagoknak boltot nyitni, lakáshoz jutni, vásárolni. Nem a tőkenyereség volt a lényeg – mint például a részvénytársaságoknál, hanem a közös munka megteremtése, ezáltal a hatékonyság javítása, a tagok biztonságának és társadalmi szükségleteinek kielégítése.

A szövetkezet a tagok vagyoni hozzájárulásából álló tőkével alapított, a nyitott tagság és a változó tőke elvei szerint működő, a tagok gazdasági és társadalmi szükségleteinek kielégítésére irányuló tevékenységet végző jogi személy, amelynél a tag kötelezettsége a szövetkezettel szemben vagyoni hozzájárulásának szolgáltatására és az alapszabályban meghatározott személyes közreműködésre terjed ki. A szövetkezet kötelezettségeiért a tag nem köteles helytállni.

A szövetkezet tevékenysége értékesítésre, beszerzésre, termelésre és szolgáltatásra irányulhat.

Mivel a szövetkezet nem kereskedelmi társaság, hanem csoporttulajdon, nem vonatkoznak rá a gazdasági társaságok közös szabályai.

A szövetkezetek tipikus formái:

Mezőgazdasági és ipari termelőszövetkezetek

Fogyasztási és értékesítési szövetkezetek

Szociális szövetkezet, például foglalkoztatási és diákszövetkezetek

Lakásszövetkezetek

Pénzügyi (biztosítási hitel- és takarékszövetkezetek)

A szövetkezetre vonatkozó alábbi szabályok biztosítják, hogy a szövetkezet elsősorban természetes személy tagokkal rendelkezzen, a tagok személyesen közreműködjenek, és ne legyenek meghatározó tulajdoni részesedéssel rendelkező tagok.

A szövetkezet nem természetes személy tagjainak száma nem haladhatja meg a taglétszám húsz százalékát.

A szövetkezet személyes közreműködést nem vállaló tagjainak száma nem haladhatja meg a taglétszám negyedét.

A szövetkezet egyes tagjainak vagyoni hozzájárulása nem haladhatja meg a tőke tizenöt százalékát; a nem természetes személy tagok vagyoni hozzájárulásának összege nem haladhatja meg a tőke harmadát.

Szövetkezeti jogvitára az alapszabályban vagy a jogvitában érintett személyek megállapodásában választott-bírósági eljárás köthető ki.

Az alapszabály elfogadásához legalább hét személy egybehangzó akaratnyilatkozata szükséges.

A tag a tagsági jogviszonyon alapuló jogokból és kötelezettségekből álló szövetkezeti részesedését másik tagra vagy tagként belépni kívánó személyre átruházhatja.

A szövetkezet tagjainak döntéshozó szerve a tagok összességéből álló közgyűlés.

A közgyűlést évente legalább egyszer össze kell hívni.

A közgyűlésen a vagyoni hozzájárulások arányától függetlenül minden tagnak egy szavazata van.

A szövetkezet egyesülésének, szétválásának, gazdasági társassággá történő átalakulásának és jogutód nélküli megszűnésének elhatározásához az összes tag legalább kétharmadának szavazata szükséges.

A szövetkezet ügyvezetését legalább háromtagú igazgatóság látja el. Tizenöt főnél kisebb taglétszámú szövetkezetben az alapszabály igazgatóság helyett igazgató elnöki tisztséget rendszeresíthet.

A szövetkezetnél kötelezően működik legalább 3 főből álló felügyelőbizottság.

A felügyelőbizottság a tevékenységéről legalább évente egyszer beszámol a közgyűlésnek.

Könyvvizsgáló kinevezése nem kötelező. Továbbra is a számvitelről szóló törvény határozza meg, hogy mely szervezetek milyen esetekben kötelesek könyvvizsgálót igénybe venni.

A szövetkezeti tagsági jogviszony a szövetkezet alapításakor vagy kérelem alapján, tagfelvétellel keletkezik. A tagokat az általuk szolgáltatott vagyoni hozzájárulás mértékére tekintet nélkül, azonos jogok illetik meg.

**Kisebbségvédelem**

Lényegében ugyanazok a szabályok vonatkoznak a szövetkezetre is, mint a gazdasági társaságokra, vagyis a szavazati jogok öt százalékával rendelkező tagok kérhetik a közgyűlés összehívását, egyedi könyvvizsgálatot kezdeményezhetnek, illetve igényérvényesítéssel léphetnek fel a szövetkezet képviseletében.

A jogi személy jogutód nélküli megszűnésének általános esetein túl a szövetkezet megszűnik akkor is ha tagjainak létszáma 7 fő alá csökken.

**Vállalatok közötti együttműködések (Konszern)**

A konszern lényege, hogy a vállalatcsoportosulásban résztvevő szereplők piaci különállása csak látszólagos, mert az anyavállalat befolyása alatt álló leányvállalatok gazdasági tevékenysége a közös üzletpolitikához igazodik.

Ezt a területet a gazdasági jog a következő kétféle módon szabályozza:

A befolyásszerzésre vonatkozó szabályok

A vállalatcsoportra vonatkozó szabályok

A befolyásszerzésre vonatkozó szabályok többlet kötelezettségeket állapítanak meg a minősített befolyást szerző – a szavazati jogok több mint 75%-át megszerző tagra vonatkozóan. A legfontosabb ilyen többlet kötelezettségek:

**Bejelentési** kötelezettség (Cégbíróság felé)

**Vételi** kötelezettség (bármely tag kérheti, hogy tulajdonrészét vegye meg)

**Helytállási** kötelezettség (jogutód nélküli megszűnés esetén)

**A vállalatcsoport**

A vállalatcsoport lényege, hogy bizonyos feltételek esetén a törvény a minősített befolyásszerzésre vonatkozó többlet kötelezettségek alól mentesít. A vállalatcsoportnak nincs önálló jogi személyisége, függetlenül attól, hogy magát a vállalatcsoport tényét a cégbíróság bejegyzi.

**Elismert vállalatcsoport**

Elismert vállalatcsoport az összevont, konszolidált éves beszámoló készítésére kötelezett, legalább egy uralkodó tag és legalább három, az uralkodó tag által ellenőrzött tag által kötött uralmi szerződésben meghatározott, egységes üzletpolitikán alapuló együttműködés.

A vállalatcsoportban tagként részvénytársaság, korlátolt felelősségű társaság, egyesülés és szövetkezet vehet részt.

Az uralmi szerződésnek tartalmaznia kell

*a)* az uralkodó tag és az ellenőrzött tagok cégnevét, székhelyét;

*b)* a vállalatcsoporton belüli együttműködés módját és lényegesebb tartalmi elemeit;

*c)* azt, hogy a vállalatcsoport határozott vagy határozatlan időre jön-e létre.

Az uralmi szerződés tervezetét a résztvevők legfőbb szervének felhatalmazása alapján az uralkodó tag és az ellenőrzött tagok ügyvezetése készíti el.

Az előkészítésről a munkavállalói érdekképviseleteket megfelelően tájékoztatni kell.

Az uralmi szerződés jóváhagyásáról a vállalatcsoportban résztvevő tagok legfőbb szerve legalább háromnegyedes szótöbbséggel dönt.

Az uralkodó tag ügyvezetésének hatvan napon belül a nyilvántartó bíróságnak be kell nyújtani a vállalatcsoportként való működés tényének a bejegyzésére vonatkozó kérelmet.

Az uralkodó tag ügyvezetése az uralmi szerződésben meghatározottak szerint az ellenőrzött tag ügyvezetését utasíthatja.

Az uralmi szerződésben foglaltak lényeges vagy ismételt megszegése esetén a nyilvántartó bíróság bármely jogilag érdekelt indítványára feloszlathatja a vállalatcsoportot.

**Tényleges vállalatcsoport**

Ha az uralmi szerződés megkötésének a feltételei legalább három éven keresztül megszakítás nélkül fennállnak, bármely jogilag érdekelt kérelmére a bíróság kötelezheti a tényleges uralkodó tagot, illetve az ellenőrzött tagokat az uralmi szerződés megkötésére és a vállalatcsoport bírósági nyilvántartásba vételének kezdeményezésére.

**Egyéni vállalkozó**

Magyarország területén természetes személy üzletszerű gazdasági tevékenységet egyéni vállalkozóként végezhet.

Nem lehet egyéni vállalkozó

* a kiskorú személy,
* aki cselekvőképességet érintő gondnokság alatt áll,
* aki egyéni cég tagja vagy gazdasági társaság korlátlanul felelős tagja,
* akit bizonyos vagyon elleni bűncselekmények miatt jogerősen végrehajtandó szabadságvesztésre ítéltek.

Az egyéni vállalkozók nyilvántartását a Belügyminisztérium (BM) vezeti. Tehát nem bíróság és nem cégbíróság.

A tevékenység megkezdésekor a szükséges bejelentést elektronikus úton a Webes ügysegéd alkalmazáson keresztül vagy személyesen az ország bármely járási (fővárosi kerületi) hivatalánál (Hatóság) lehet megtenni.

A bejelentésnek tartalmaznia kell a következőket:

Személyes adatok (név, cím, anyja neve, születési hely, idő, állampolgárság)

Tevékenységek ÖVTJ (önálló vállalkozók tevékenységi jegyzéke) kód szerint megadva

Székhely (telephely, fióktelep)

Az egyéni vállalkozói tevékenység megkezdésének bejelentése díj- és illetékmentes.

**Egy ablakos eljárás**

Ha a bejelentő a bejelentési űrlapot megfelelően töltötte ki, a **nyilvántartást vezető szerv** elektronikus úton **megkeresi az adóhatóságot** (NAV) és a Központi **Statisztikai Hivatalt** (KSH) és beszerzi az egyéni vállalkozó adószámát és az egyéni vállalkozó statisztikai számjelét. Ezután megállapítja a nyilvántartási számot, az egyéni vállalkozót nyilvántartásba veszi majd az azonosító adatokat megküldi a részére.

Ha az egyéni vállalkozó kéri, a Hatóság a számára egyéni vállalkozói igazolványt állít ki, ez azonban nem kötelező.

A Hatóság a nyilvántartásba vételt követő 30 napon belül, majd a későbbiekben eseti jelleggel ellenőrzi azt, hogy az egyéni vállalkozó működése megfelel-e a jogszabályi rendelkezéseknek.

**Felelősség**

Az egyéni vállalkozó egyéni vállalkozói tevékenységéből eredő kötelezettségeiért teljes vagyonával felel. Ez esetben tehát a magánvagyon és az üzleti vagyon nem válik el egymástól. Cserébe viszont az egyéni vállalkozás megindítása és folytatása sokkal egyszerűbb és olcsóbb a gazdasági társaság alapításánál.

Az egyéni vállalkozó köteles személyesen közreműködni a tevékenység folytatásában, emellett közreműködőként alkalmazottat is foglalkoztathat.

**Egyéni cég**

Az egyéni cég működése annyiban tér el az egyéni vállalkozói tevékenységtől, hogy a tulajdonos már nem saját neve alatt, hanem a választott cégnév alatt folytat üzletszerű gazdasági tevékenységet.

Az egyéni cég az egyéni vállalkozói nyilvántartásban szereplő természetes személy által alapított, jogi személyiséggel nem rendelkező jogalany, amely a cégnyilvántartásba történő bejegyzéssel jön létre.

Az egyéni cég jogképes, cégneve alatt jogokat szerezhet és kötelezettségeket vállalhat, így különösen tulajdont szerezhet, szerződést köthet, pert indíthat és perelhető.

Az egyéni cégnek kizárólag egy tagja (alapítója) lehet (ez alól van kivétel). Egy természetes személy kizárólag egy egyéni cég tagja (alapítója) lehet.

Az egyéni cég a Cégtörvény hatálya alá tartozik, cégjegyzékszámmal rendelkezik, a Cégbíróság tartja nyilván.

Ha az egyéni vállalkozó egyéni céget alapít, az egyéni vállalkozói tevékenységre való jogosultsága automatikusan megszűnik.

Egyéni cég alapításához közjegyző által készített közokiratba vagy ügyvéd által ellenjegyzett magánokiratba foglalt alapító okiratra van szükség.

Az alapító okirat szerződésminta megfelelő kitöltésével is elkészíthető.

Az alapító okiratban meg kell határozni a következőket:

Az egyéni cég nevét, székhelyét.

Alapítójának személyes adatait (név, cím, anyja neve).

Az egyéni vállalkozói igazolványának számát (ha van).

Fő tevékenységét és egyéb tevékenységeit.

Az egyéni cég jegyzett tőkéjét.

Ha az egyéni cég jegyzett tőkéje a kettőszázezer forintot nem haladja meg, a jegyzett tőke csak pénzbeli hozzájárulás lehet.

Az egyéni cég bejegyzésének közzétételi díja 2017 óta nincs (korábban 5.000 Ft volt), eljárási illetéke szintén 2017 óta nincs. Korábban 30.000 Ft volt az eljárási illeték.

Az egyéni cég elnevezést (vagy annak ec. rövidítését) az egyéni cég nevében fel kell tüntetni. Az egyéni cég kötelezettségeiért elsősorban az egyéni cég felel vagyonával. Ha az egyéni cég vagyona a követelést nem fedezi, a tag saját vagyonával korlátlanul felel.

Egyéni cég és tagja nem lehet gazdasági társaságban korlátlanul felelős tag.

**Az egyéni cég szervezete**

Az egyéni cég tagja dönt mindazon kérdésekben, amelyeket jogszabály a legfőbb szerv hatáskörébe utal.

Az egyéni cég ügyvezetését vezető tisztségviselő vagy az egyéni cégben fennálló tagsági jogviszony keretében a tag látja el.

Képesítéshez kötött tevékenységet az egyéni cég csak akkor folytathat, ha tagja vagy az egyéni cég által határozatlan időre foglalkoztatott személy az előírt képesítéssel rendelkezik.

**Közjogi jogalanyok**

A közjogi jogalanyok közös jellemzője, hogy valamilyen közfeladatot látnak el. A közjogi jogalanyokat általában valamilyen jogszabály hozza létre, vagy jogszabályi felhatalmazás alapján valamilyen állami vagy önkormányzati szervezet alapítja őket. A közjogi jogalanyok egyik tipikus formája a költségvetési szerv. Ezekről a jogi személyekről a Ptk. egyáltalán nem tartalmaz rendelkezéseket, van azonban egy sajátos jogi személy, a köztestület, amelyik korábban a Ptk.-ban volt szabályozva. Ennek oka, hogy ezek a jogi személyiséggel rendelkező jogalanyok, noha közfeladatot látnak el, mégis működésüket tekintve elég közel állnak a civil szervezetekhez.

**A köztestület**

A köztestület önkormányzattal és nyilvántartott tagsággal rendelkező szervezet, amelynek létrehozását jogszabály rendeli el. A köztestület a tagságához, illetőleg a tagsága által végzett tevékenységhez kapcsolódó közfeladatot lát el. A köztestület jogi személy.

Példák köztestületekre:

**MTA**

A Magyar Tudományos Akadémia (a továbbiakban: Akadémia) önkormányzati elven alapuló, jogi személyként működő köztestület, amely a tudomány művelésével, támogatásával és képviseletével kapcsolatos országos közfeladatokat lát el.

**Szakmai kamarák**

Az egészségügy területén működő szakmai kamarák az orvosok és fogorvosok, gyógyszerészek, egészségügyi szakdolgozók önkormányzattal rendelkező szakmai, érdekképviseleti köztestületei.

Az egészségügy területén szakmai kamaraként

a) Magyar Orvosi Kamara,

b) Magyar Gyógyszerészi Kamara,

c) Magyar Egészségügyi Szakdolgozói Kamara

működik.

Egészségügyi tevékenységet – jogszabályban megállapított egyéb feltételek mellett (meghatározott kivételekkel) csak az végezhet, aki tagja az adott tevékenység végzésének feltételeként előírt szakképesítés szerint illetékes szakmai kamarának.

Az ügyvédi kamara az ügyvédek önkormányzati elven alapuló, szakmai és érdekképviseleti feladatokat ellátó köztestülete. Ügyvédi tevékenységet az végezhet, aki a kamara tagja, és az ügyvédi esküt letette.

Törvényben vagy kormányrendeletben engedélyezéshez kötött, építésüggyel összefüggő tevékenységet (mérnöki, illetve építészeti tevékenység) (bizonyos kivételektől eltekintve) csak az folytathat, aki az e törvényben szabályozott kamarai tagsággal rendelkezik.

Ha mérnöki, illetve építészeti tevékenységet cég vagy egyéni vállalkozó főtevékenységként folytatja, akkor – a főtevékenységnek cég esetén a cégjegyzékbe való bejegyzését, az egyéni vállalkozó esetén az egyéni vállalkozók nyilvántartásában történő rögzítését követő öt munkanapon belül köteles a tevékenységét bejelenteni a székhelye szerint illetékes területi kamarának.

**Gazdasági kamarák**

A gazdasági kamarák köztestületek, amelyeket választással a gazdálkodó szervezetek hoznak létre. Gazdasági kamaraként kereskedelmi és iparkamarákat kell alakítani.

A területi gazdasági kamarák a megyékben, a megyeszékhelyen kívüli megyei jogú városokban és a fővárosban működnek.

A cégbejegyzésre kötelezett gazdálkodó szervezet a cégjegyzékbe való bejegyzését követő öt munkanapon belül köteles a székhelye szerint illetékes területi gazdasági kamaránál a kamarai nyilvántartásba való bejegyzését kérni.

**Közhasznú szervezetek**

**Megfelelő szervezeti forma**

Az a szervezet kérheti – vagy őrizheti meg – közhasznú státuszát, amely Magyarországon lett nyilvántartásba véve, olyan szervezeti formában, amely lehetővé teszi a közhasznú státusz megszerzését (alapítvány, egyesület, nonprofit gazdasági társaság).

**Közfeladat végzése**

Létesítő okiratában megjelölt közfeladat teljesítésére irányuló tevékenységet végez.

Hozzájárul a társadalom és az egyén közös szükségleteinek kielégítéséhez

(azaz a célcsoportja túlmutat a szervezet tagjain, munkavállalóin, önkéntesein)

Nem szükséges közvetlenül ellátni az adott közfeladatot, közhasznú tevékenységnek minősülnek azok a tevékenységek is, melyek közvetve szolgálják az adott közfeladat megvalósulását.

**Megfelelő erőforrásokkal rendelkezik**

Megfelelő erőforrás áll a szervezet rendelkezésére, ha az előző két lezárt üzleti év vonatkozásában a következő feltételek közül **legalább egy teljesül**:

* az átlagos éves bevétele meghaladja az egymillió forintot, vagy
* b) a két év egybeszámított adózott eredménye (tárgyévi eredménye) nem negatív, vagy
* c) a személyi jellegű ráfordításai elérik az összes ráfordítás egynegyedét.

**Megfelelő társadalmi támogatottsága kimutatható**

Megfelelő a szervezet társadalmi támogatottsága a közhasznúsági státusz elnyeréséhez (megtartásához), ha az előző két lezárt üzleti éve vonatkozásában a következő feltételek közül **legalább egy teljesül**:

* a szervezet által elért 1%-os felajánlás eléri az összes bevétel kettő százalékát
* a közhasznú tevékenység érdekében felmerült költségek, ráfordítások elérik az összes ráfordítás felét a két év átlagában, vagy
* közhasznú tevékenységének ellátását tartósan (két év átlagában) legalább tíz közérdekű önkéntes tevékenységet végző személy segíti.

Közhasznú jogállású szervezet jogosult használni a közhasznú megjelölést.

**Fokozott nyilvánosság**

A több tagból álló döntéshozó szerv, valamint az ügyvezető szerv ülései nyilvánosak.

A közhasznú szervezet beszámolójába, közhasznúsági mellékletébe bárki betekinthet.

**Fokozott ellenőrzés**

Ha a közhasznú szervezet éves bevétele meghaladja az ötvenmillió forintot, a vezető szervtől elkülönült felügyelő szerv (felügyelőbizottság) létrehozása kötelező.

A közhasznú szervezetek feletti adóellenőrzést az adóhatóság, az államháztartásból származó költségvetési támogatás felhasználásának ellenőrzését az Állami Számvevőszék, a közhasznú működés feletti törvényességi ellenőrzést pedig az ügyészség látja el.

**Non-profit tevékenység**

A közhasznú szervezet a gazdálkodása során elért eredményét nem oszthatja fel, azt létesítő okiratában meghatározott közhasznú tevékenységére kell fordítania.

A közhasznú szervezet a vezető tisztségviselőt, a támogatót, az önkéntest cél szerinti juttatásban nem részesítheti.

Korábban létezett a Közhasznú Társaság fogalma, ilyen szervezet azonban 2007. július 1. után már nem alapítható. A korábbi ilyen társaságoknak két éven belül, 2009. június 30-ig nonprofit gazdasági társasággá kellett átalakulniuk

A közhasznúsági besorolással rendelkező nonprofit gazdasági társaság kaphat adományt, illetve adománynak minősülő támogatást. A személyi jövedelemadóról szóló 1995. évi CXVII. törvény 36. § (2) bekezdése alapján erről az adózásban érvényesíthető kedvezményre jogosító igazolást állíthat ki az adózás rendjéről szóló törvény előírásai szerint.

A személyi jövedelemadó 1%-a nem csak közhasznú szervezet részére ajánlható fel. Felajánlható többek között az alábbi szervezetek részére is:

Alapítvány, egyesület, ha közhasznú tevékenységet végez;

Magyar tudományos Akadémia;

Felsőoktatási intézmény;