**A cégeljárás**

Cégeljáráson értjük a cégekkel kapcsolatos mindenféle eljárást, így például az alapítást, megszüntetést, valamint az átalakulás eljárásait.

**A cég fogalma**

A cég – ha törvény eltérően nem rendelkezik – az a jogalany, amely a cégnyilvántartásba történő bejegyzéssel, üzletszerű gazdasági tevékenység folytatása céljából jön létre. A fő szabály szerint tehát a cég gazdasági tevékenységet végez, de ettől lehetnek eltérések. Vannak olyan cégek, pl. a szövetkezet, az egyesülés, amelyek elsődlegesen nem ilyen célból működnek.

A cég általánosabb kategória, mint a gazdasági társaság. Minden gazdasági társaság egyben cég, de nem minden cég minősül gazdasági társaságnak.

A cégnyilvántartásba történő bejegyzés során minden cég egyedi azonosítót, úgynevezett cégjegyzékszámot kap.

**A cégjegyzékszám**

A cégjegyzékszám formája a következő: 01-02-054118

Az első két számjegy annak a **megyének a kódja**, ahol a céget nyilvántartják (01 -> Főváros). A következő két számjegy a **cégforma** kódja. Az utolsó hat számjegy sorszámként szolgál. A legfontosabb kódok és cégformák a következők (a teljes listát lásd a 21/2006. (V. 18.) IM rendeletben):

02 Szövetkezet

03 Közkereseti társaság

06 Betéti társaság

07 Egyesülés

09 Korlátolt felelősségű társaság

10 Részvénytársaság

11 Egyéni cég

**A cég létszakaszai**

1. Alapítás (társasági szerződés, alapító okirat vagy alapszabály)

2. Társasági szerződés módosítása

3. Formaváltozás, átalakulás (más társasági formába)

4. Egyesülés, szétválás (beolvadás, összeolvadás, kiválás, különválás)

5. Jogutód nélküli megszűnés

Minden megyében és a Fővárosban működik egy törvényszék (korábban megyei bíróság), és azon belül egy **cégbíróság**. A cégeljárásban a cégbíróság hozza meg a legfontosabb határozatokat.

**A cégbíróság legfontosabb feladatai:**

* A cégbejegyzési (változásbejegyzési) eljárás lefolytatása és a kérelemnek helyt adó végzés esetén, a cégre vonatkozó adat, jog, tény cégjegyzékbe történő bejegyzése, illetve törlése.
* Döntés a közhasznúvá minősítésről, és a közhasznú jogállás cégjegyzékbe történő bejegyzése, illetve törlése.
* Törvényességi felügyeleti eljárás lefolytatása cégekkel kapcsolatban.

A **céginformációs szolgálat**

A céginformációs szolgálat az Igazságügyi Minisztérium szervezeti egysége, melynek legfontosabb feladatai:

* Segíti a cégjegyzékben szereplő adatok megismerését.
* Üzemelteti az elektronikus ügyintézést támogató rendszert.
* Jogi tanácsadó szolgálatot tart fenn a mikro- és kisvállalkozások számára.

Honlapja:

http://ceginformaciosszolgalat.kormany.hu/

**A cég neve**

A cégnévnek a választott cégforma megnevezését, valamint legalább a vezérszót kell tartalmaznia. A vezérszó idegen nyelvű kifejezés, rövidítés és mozaik szó is lehet, a cégnévben a vezérszón kívül csak magyar szavak szerepelhetnek.

A cégnévnek más cég elnevezésétől egyértelműen **különböznie kell**, és **nem** kelthet olyan látszatot, ami **megtévesztő**. A cég **nonprofit** jellegét a cégforma megjelölése előtt fel kell tüntetni, a **közhasznú** szervezeti minőség pedig feltüntethető.

A cég **székhelye** a cég levelezési címe, az a hely, ahol a cég üzleti és hivatalos iratainak átvétele, őrzése történik. A cégnek a székhelyét cégtáblával kell megjelölnie.

Ha a cég székhelye nem azonos a központi ügyintézés helyével, akkor a központi ügyintézés helyét a létesítő okiratában és a cégjegyzékben fel kell tüntetni.

A cég telephelye a tevékenység gyakorlásának tartós helye, amely a cég székhelyétől eltérő helyen található, fióktelepe pedig olyan telephely, amely más településen van, mint a cég székhelye. A létesítő okiratban mindhármat fel kell tüntetni, ha van.

A cég székhelye, telephelye és fióktelepe olyan ingatlan lehet, amely a cég tulajdonát képezi, vagy amelynek használatára a cég jogosult. (pl. bérleti szerződést kötött)

**Cégjegyzés**

A cégjegyzési jog a cég írásbeli képviseletére, a cég nevében történő aláírásra való jogosultság. A cégjegyzés módja lehet önálló vagy együttes. Az együttes cégjegyzés azt jelenti, hogy a cégjegyzésre jogosult személy közül legalább kettőnek alá kell írnia a dokumentumot. A cégbejegyzési eljárásban csatolni kell a hiteles cégaláírási nyilatkozatot, ami a közjegyzői aláírás-hitelesítéssel ellátott címpéldány vagy az ügyvéd által ellenjegyzett aláírás-minta. A későbbiekben olyan formában kell aláírni, ahogy az a mintában szerepel.

A cég hivatalos ügyeinek intézése során a partnerek kérni szokták az aláírás-minta bemutatását, így például a bankszámla szerződés megkötésekor, vagy egy hivatalos irat postai átvételekor.

**Cégjegyzék**

A céget, illetve a cégre vonatkozó adatokat a cégbíróság cégjegyzékben tartja nyilván. A cégjegyzék fennálló, illetve törölt adatai, valamint a cégiratok teljes körűen nyilvánosak. A cégnyilvánosságot a cégbíróság, a céginformációs szolgálat, valamint a Cégközlönyben történő közzététel biztosítja. A cégjegyzék adatairól cégmásolat, cégkivonat vagy cégbizonyítvány kiadása kérhető.

A cégmásolat a cégjegyzék valamennyi fennálló és törölt adatát, a cégkivonat a cégjegyzék fennálló adatait, a cégbizonyítvány pedig a cégjegyzék egyes fennálló vagy törölt adatait tanúsítja hitelesen.

A cégnek a számviteli törvény szerinti beszámolót elektronikus úton, a kormányzati portál útján kell a céginformációs szolgálat részére megküldeni.

A céginformációs szolgálat honlapján a közzététel céljából megküldött beszámolók haladéktalanul és ingyenesen megismerhetővé válnak.

A cégnyilvántartás hitelesen tanúsítja a benne feltüntetett adatok és tények fennállását.

Ellenkező bizonyításig vélelmezni kell annak jóhiszeműségét, aki a cégnyilvántartásban szereplő adatban bízva, ellenérték fejében szerez jogot.

**Cég alapítása**

Alapítás lépései:

1. Létesítő okirat létrehozása (társasági szerződés mintával egyszerűbb, olcsóbb)

2. Ügyvédi ellenjegyzés (valamennyi tagnak alá kell írnia a létesítő okiratot)

3. Kérelem elektronikus benyújtása a cégbírósághoz (jogi képviselő nyújtja be)

4. Bejegyzési eljárás lefolytatása (cégbíróság által)

5. Bejegyzés a cégjegyzékbe

A cégbejegyzési (változásbejegyzési) eljárás elektronikus nem-peres eljárás.

A cégbejegyzési (változásbejegyzési) eljárásban a jogi képviselet kötelező.

A bejegyzés iránti kérelmet a cég képviselője jogi képviselő útján köteles előterjeszteni.

A cég valamennyi bejelentési kötelezettségét elektronikus úton teljesíti a cégbíróság felé.

A létesítő okirat szerződésminta megfelelő kitöltésével is elkészíthető. Ez esetben a minta nem módosítható, kizárólag a kipontozott részeket lehet kitölteni.

A cég főtevékenységét (tevékenységi köreit) a KSH által kiadott mindenkor hatályos TEÁOR nómenklatúra szerint kell felsorolni. (Például: 6201 '08 Számítógépes programozás)

A kérelemhez csatolandó elektronikus mellékleteket a jogi képviselő alakítja át elektronikus okirattá, valamint minősített elektronikus aláírással és időbélyegzővel látja el.

A bejegyzési kérelem előterjesztésének határideje a létesítő okirat aláírásától, illetve elfogadásától számított harminc nap.

Aki a bejelentési kötelezettségét késedelmesen teljesíti, azt a cégbíróság 50000 forinttól 900000 forintig terjedő bírsággal sújtja. (Vigyázat! A fenti megfogalmazás azt jelenti, hogy egészen biztosan bírságot fog kiszabni a cégbíróság, legalább 50 ezer forintot.)

A kérelem benyújtása után egyes formai ellenőrzéseket a Céginformációs Szolgálat végez el informatikai eszközökkel.

Megvizsgálja például, hogy minden kötelezően kitöltendő adat ki van-e töltve;

A cím, irányítószám, településnév megfelelő kitöltését;

Egyes azonosítók formai megfelelőségét, pl. TEÁOR szám, adószám (változás esetén).

A céginformációs szolgálat a fenti ellenőrzési szempontokat, valamint az ellenőrzés alapjául szolgáló adatbázisok vagy algoritmusok elérhetőségét honlapján közzéteszi.

A cégbíróság a jogi képviselővel elektronikus úton közli a bejegyzési (változásbejegyzési) eljárás során hozott végzéseket.

**Egy ablakos eljárás**

A cégbíróság az érintett szervezetektől (NAV, KSH) elektronikus rendszer útján beszerzi a cég adószámát, valamint statisztikai számjelét.

A cégbíróság a cég bejegyzéséről, a cégnyilvántartásban átvezetett változásokról (pl. a cég székhelyének, a tulajdonosok személyének változásáról), valamint az eljárás megszüntetéséről, a bejegyzési kérelem elutasításáról, illetve a cég törléséről értesíti a területileg illetékes gazdasági, illetve szakmai kamarát, adóhatóságot, valamint a Központi Statisztikai Hivatalt, egyéni cég bejegyzése esetén az egyéni vállalkozók nyilvántartását vezető szervet. A cégbíróság a cég bejegyzéséről, székhelyének változásáról, a cég törléséről, az eljárás megszüntetéséről adatot szolgáltat a Magyar Nemzeti Bank, az egészségbiztosítási szerv és a nyugdíjbiztosítási igazgatási szerv részére.

A cégbíróság köteles legkésőbb a cég bejegyzésére irányuló kérelem érkezésétől számított tizenöt munkanapon belül dönteni a bejegyzésről vagy a kérelem elutasításáról.

Egyszerűsített cégeljárás esetén (ha a létesítő okirat szerződésminta alapján készült) a cégbíróság egy munkanapon belül határoz. Ezt a határidőt attól kell számítani, amikor az adóhatóság megküldte az adószámot a cégbíróságnak.

Minden cégnek bankszámlával kell rendelkeznie.

A pénzforgalmi számlára vonatkozó adatot a számlát vezető pénzforgalmi szolgáltató elektronikus adattovábbítás útján köteles bejelenteni a cégbíróságon a számla megnyitását követő nyolc napon belül.

A változásbejegyzési eljárásra a cég bejegyzésére vonatkozó eljárás rendelkezései megfelelően irányadók. A létesítő okirat módosítását változásbejegyzési kérelem benyújtásával kell bejelenteni a cégbíróságnak.

Átalakulás, egyesülés, szétválás, jogutód nélküli megszűnés (végelszámolással) esetén is a cégbírósághoz kell benyújtani a megfelelő kérelmet. A végelszámolás lefolytatása után lehet kérni a cégbíróságtól a cég törlését a nyilvántartásból.

**Végelszámolás**

A cég jogutód nélkül történő megszűnése esetén – ha a cég nem fizetésképtelen – végelszámolásnak van helye.

Végelszámolásra a cég legfőbb szervének elhatározása alapján kerülhet sor.

A cég legfőbb szerve a határozatában megállapítja a végelszámolás kezdő időpontját és megválasztja a végelszámolót.

A végelszámolás kezdő időpontjában a vezető tisztségviselő megbízatása megszűnik. A végelszámolás kezdő időpontjától a cég önálló képviseleti joggal rendelkező vezető tisztségviselőjének a végelszámoló minősül.

A végelszámoló a végelszámolás megindítását változásbejegyzési kérelemben köteles bejelenteni a cégbíróságnak.

A cégbíróság a végelszámolás megindításáról végzést hoz, amelyet a Cégközlönyben közzétesz. Ebben szerepel a hitelezőknek szóló felhívás, hogy követeléseiket 40 napon belül a végelszámolónak jelentsék be.

A cégközlöny elérhetősége: www.cegközlony.hu

A végelszámoló a végelszámolás során a cég vagyoni helyzetét felméri, követeléseit behajtja, tartozásait kiegyenlíti, jogait érvényesíti és kötelezettségeit teljesíti, vagyoni eszközeit pedig szükség esetén értékesíti. A hitelezők kielégítése után fennmaradó vagyont a cég tagjai között pénzben vagy természetben felosztja és a cég működését megszünteti.

A végelszámolást a végelszámolás kezdő időpontjától számított legkésőbb három éven belül be kell fejezni.

Ha a cég törlésére irányuló kérelem benyújtása három éven belül nem történik meg, a cégbíróság megindítja a **kényszertörlési eljárást**.

Ha a végelszámoló azt állapítja meg, hogy a cég vagyona a hitelezők követeléseinek fedezetére nem elegendő, és a tagok a hiányzó összeget harminc napon belül nem fizetik meg, haladéktalanul köteles felszámolási eljárás lefolytatására irányuló kérelmet benyújtani.

A végelszámoló a végelszámolás befejezésekor elkészíti és a legfőbb szerv elé terjeszti jóváhagyásra az adóbevallásokat, a beszámolót, a vagyonfelosztási javaslatot.

A közkereseti társaság, a betéti társaság és az egyéni cég végelszámolásának cégbejegyzése egyszerűsített módon történhet, ha a cég a végelszámolása kezdő időpontjától számított százötven napon belül a végelszámolást befejezi.

**Cégeljárások költségei**

A cégbejegyzésre irányuló eljárás illetéke:

Zártkörűen működő részvénytársaság esetében 100.000 forint.

Korlátolt felelősségű társaság, közkereseti társaság, betéti társaság és egyéni cég esetén 0 forint, vagyis az eljárás illetékmentes (2017.0316. óta).

Az egyszerűsített eljárással történő cégbejegyzési kérelem illetéke a normál eljárás illetékének 50%-a (Zrt. esetén 50.000Ft).

Közzétételi díj:

A közzétételi költségtérítés összege a cég bejegyzésére irányuló kérelem esetén, Zrt.-nél 5000 forint, Kft., Bt., Kkt. és Ec. esetén 0 Ft. A cég adataiban bekövetkezett változás bejegyzésére irányuló kérelem esetén 3000 forint.

Ügyvédi munkadíj:

Ez egyéni megállapodás kérdése, egyszerű létesítő okirat készítése és a jogi képviselet díja általában 50.000-100.000 forint közötti.

**Csődeljárás és felszámolási eljárás**

A csődeljárás olyan eljárás, amelynek során az adós – a csődegyezség megkötése érdekében – fizetési haladékot kap, és csődegyezség megkötésére tesz kísérletet.

A felszámolási eljárás olyan eljárás, amelynek célja, hogy a fizetésképtelen adós jogutód nélküli megszüntetése során a hitelezők e törvényben meghatározott módon kielégítést nyerjenek.

A csődeljárás és a felszámolási eljárás az adós székhelye szerint illetékes törvényszék hatáskörébe és illetékességébe tartozó nem-peres eljárás. E két eljárás tehát a rendes bíróságok hatáskörébe tartozik és nem a cégbíróság hatáskörébe.

Az adós gazdálkodó szervezet vezetője a bírósághoz csődeljárás lefolytatása iránti kérelmet nyújthat be, az adós részéről a jogi képviselet kötelező.

A csődeljárás kezdő időpontja a csődeljárás elrendeléséről szóló bírósági végzés közzétételének napja. A csődeljárás elrendelésével egyidejűleg a bíróság vagyonfelügyelőt rendel ki.

A fizetési haladék célja a csődvagyon megőrzése a hitelezőkkel kötendő egyezség érdekében.

A fizetési haladék időtartama alatt:

Az adós számláinak terhére fizetési megbízás nem teljesíthető.

Az adóssal szemben a pénzkövetelések végrehajtása szünetel.

Az adós a csődeljárás kezdő időpontjában fennálló követeléseken alapuló kifizetéseket nem teljesítheti.

Az adós új kötelezettséget csak akkor vállalhat, ha ahhoz a vagyonfelügyelő hozzájárult.

Az adós vagyona terhére kifizetések csak a vagyonfelügyelő ellenjegyzésével teljesíthetők.

A fizetési haladék tehát könnyítést jelent az adós részére, ez alatt az időszak alatt nem kell teljesítenie egyes kötelezettségeit.

A fenti haladékok egyes kifizetésekre nem vonatkoznak, ilyenek az adók, munkabér jellegű kifizetések.

Az adós a hitelezőit a csődeljárást elrendelő végzés közzétételétől számított 5 munkanapon belül közvetlenül is értesíti, és a hitelezőket országos napilapban, továbbá a honlapján is felhívja követeléseiknek bejelentésére.

Az adós – a csődeljárás kezdő időpontjától számított 60 napon belüli időpontra – összehívja a hitelezőket és egyezségi tárgyalást tart. Erre az adósságok rendezését célzó program, és egy előzetes egyezségi javaslat megküldésével a vagyonfelügyelőt és a nyilvántartásba vett hitelezőit közvetlenül is meghívja.

A hitelezőkkel folytatott tárgyaláson az adós kérheti a hitelezők egyetértését a fizetési haladék meghosszabbításához, de a fizetési haladék teljes időtartama a meghosszabbítással együtt sem haladhatja meg a csődeljárás kezdő időpontjától számított 365 napot.

Az egyezség keretében az adós megállapodik a hitelezőkkel az adósság rendezésének feltételeiről, így különösen megállapodhatnak az adósságra vonatkozó engedményekről és a fizetési könnyítésekről, egyes követelések elengedéséről vagy átvállalásáról, a követelések fejében az adós gazdálkodó szervezetben részesedés szerzéséről.

Egyezség akkor köthető, ha az adós az egyezséghez a szavazati joggal rendelkező hitelezőktől a szavazatok többségét megkapta.

A megkötött egyezség azokra az egyezségkötésre jogosult hitelezőkre is kiterjed, akik az egyezséghez nem járultak hozzá.

Az egyezséget írásba kell foglalni.

Az egyezségi tárgyalás eredményét 5 munkanapon belül köteles az adós gazdálkodó szervezet vezetője a bíróságnak bejelenteni.

Ha az egyezség megfelel a jogszabályokban foglaltaknak, a bíróság végzéssel azt jóváhagyja, és a csődeljárást befejezetté nyilvánítja.

Ha az egyezség nem jött létre, vagy a jogszabályokban foglaltaknak nem felel meg, a bíróság a csődeljárást megszünteti, ezt követően az adós fizetésképtelenségét hivatalból állapítja meg és elrendeli az adós felszámolását.

**Felszámolási eljárás**

A felszámolási eljárás megindul a következő esetekben:

* Sikertelen csődeljárás után hivatalból.
* Az adós, a hitelező vagy a végelszámoló kérelmére.
* A cégbíróság értesítése alapján, ha a felszámolást a cégbíróság kezdeményezte.

Az adós a felszámolási eljárás lefolytatását akkor kérheti, ha a csődeljárás lehetőségével nem tud, vagy nem kíván élni.

Ha a felszámolási eljárás megindítását a hitelező kéri, a kérelemben meg kell nevezni az adós tartozásának jogcímét, a lejárat időpontját és annak rövid ismertetését, hogy az adóst miért tartja fizetésképtelennek.

A bíróság az adós felszámolását végzéssel elrendeli, ha az adós fizetésképtelenségét állapítja meg. A bíróság elektronikus, véletlenszerű kiválasztás segítségével haladéktalanul kirendeli a felszámoló szervezetet (felszámolót).

A felszámoló az adós felszámolásának lefolytatására felszámoló-biztost jelöl ki.

A felszámolás kezdő időpontjában a gazdálkodó szervezet valamennyi tartozása lejárttá (esedékessé) válik.

A felszámolást elrendelő végzés közzétételét követő 40 nap eltelte után, a felszámolási zárómérleg benyújtásáig a hitelezők és az adós között bármikor helye van egyezségnek.

A felszámoló a felszámolási eljárás alatt köteles gondoskodni az adós vagyonának megóvásáról, megőrzéséről.

A felszámoló az adós vagyontárgyait nyilvánosan értékesíti a forgalomban elérhető legmagasabb áron.

A felszámoló az adós vagyontárgyainak értékesítésével, továbbá bármely más módon történő hasznosításával összefüggésben keletkezett dokumentumról a hitelezői választmány, a hitelezők képviselője vagy bármely hitelező kérelmére 8 napon belül köteles írásban tájékoztatást adni, illetve azokba betekintést engedni.

A felszámoló a felszámolás befejezésekor felszámolási zárómérleget, a bevételek és költségek alakulásáról kimutatást, záró adóbevallást, zárójelentést és vagyonfelosztási javaslatot készít, és mindezeket megküldi a bíróságnak és az adóhatóságnak.

A bíróság a felszámolási zárómérleg és a vagyonfelosztási javaslat alapján végzéssel határoz a költségek viseléséről, a felszámoló díjazásáról, a hitelezők követelésének kielégítéséről, a pénzforgalmi számlák megszüntetéséről.